《寄竹坡施先生昆玉》
明代·朱浙

尤川古邑佳山水，双峰㠝屼水清泚。地远民风淑且闲，渔钓还多隐君子。

薄游已作廿年期，只今魂梦长依依。扁舟欲往关山阻，一雁不来音信稀。

极目溪云拥溪树，君游是我曾游处。漫题短句送君行，直把愁心向君去。

地主竹坡好弟兄，论交结识旧有情。班荆坐爱苍苔煖，携手时闻寒玉鸣。

一从放逐更多病，寂寞郊扉掩芳径。摧落平生四海心，真如絷骥气空横。

君到尤中见故人，为余传语寄情亲。木兰烟水壶公月，短发蓬松一角巾。

作者简介：（1486—1552）福建莆田人，字必东，号损岩。嘉靖二年进士，授御史。帝亟欲尊生母，而群臣必欲帝母昭圣皇太后，浙亦上疏力争。帝怒，立捕至内廷，除名为民。有《天马山房遗稿》。